石鏡泉

石鏡泉，係《香港經濟日報》嘅創辦人之一，曾經做過該集團嘅執行董事、副社長兼研究部主管，亦係香港著名股評人。佢喺2019年之前曾經喺香港電台主持電台節目。

背景 
石鏡泉生於廣華醫院，讀中學之前住喺旺角砵蘭街74號地下一間賣皮革嘅住家舖後面。讀初中時搬去上海街住，高中期間再搬去通菜街定居。石鏡泉屋企人喺砵蘭街嘅橫門檔經營熟食同埋包租上海街、窩打老道以及登打士街嘅樓宇生意。佢讀過道群小學、農圃道官立小學、伊利沙伯中學以及香港華仁書院，後來就讀香港大學，做過香港大學學生會幹事，1970年代，身為香港大學學生會評議會內務秘書嘅佢參與過保釣運動，講過「只有嗰啲敢對歷史負責嘅，至配得做『人』。嗰啲唔敢面對歷史嘅，只配做『狗』。冇香港警方批准，五一三保釣示威都要如常舉行，因為做一個坐監嘅人，總好過做一隻坐喺辦公室嘅狗。」。

佢曾經從事貿易及製造業。佢主持過香港電台第一台逢星期六朝早09:20-11:00同鄺民彬主持嘅直播節目《投資新世代》，另外亦喺香港電台第二台《晨光第一線》有過「晨光大舊石」環節。

政治立場 
石鏡泉係親中派人士，而家喺《經濟日報》撰寫《經濟與投資》專欄同埋《晴報》《石老師工作室》，撰寫專欄評論，當中有唔少評論係針對同批評泛民主派人士。佢亦曾經因為元朗恐怖襲擊事件前，煽動親中派對民主派示威者施行暴力嘅言論受到譴責，另外亦有少量傳媒人，形容佢係中共代理人。

「優質報道毋須犯險」文章被指蔑視新聞專業 
2015年6月9號，佢喺《晴報》專欄發表題為「優質報道毋須犯險」嘅文章，內文質疑香港傳媒派記者去長江沉船同埋爆發新沙士嘅南韓，有冇新聞價值。壹傳媒工會發表題為「求真，必須走進現場」回應，提到除非資源有限，否則單靠轉載當地傳媒或國際通訊社嘅報道，會有可能礙於當地新聞自由嘅限制，或者有關新聞機構立場偏頗嘅問題，而影響新聞質素。關於文章提及嘅新聞，工會又指韓國係港人旅遊熱點，疫症爆發後，當地政府一直有限度咁發放訊息，連患者去咗邊間醫院都唔知，傳媒基於專業求真嘅精神，有責任蒐集第一手資料。工會又批評，石鏡泉嘅言論，係近乎誣衊嘅誇張評述，亦係對新聞工作者專業精神嘅蔑視。

元朗襲擊事件前夕鼓吹暴力對待反對逃犯條例修訂示威者 
喺2019年，香港陷入逃犯條例爭議。去到7月20號，石鏡泉喺添馬公園舉行嘅一個，高調呼籲親中派支持者買藤條、塑膠水喉通等武器去對付反逃犯條例修訂嘅示威者，好多親中派參加者即場叫好。佢又話示威活動受美國惡意煽惑，行動者收受利益「亂中亂港」，形容香港現狀係「美國佬想中國死」，警告唔可以姑息丟磚塊、鐵枝嘅人。

第二日，就發生咗懷疑由有黑社會背景人士發起嘅恐怖襲擊事件，佢哋喺元朗站以藤條、鐵通襲擊手無寸鐵嘅市民，45人受傷，有唔少人就質疑，施襲者係咪被石氏嘅言論所煽動。

7月22號，《經濟日報》過百名記者對石嘅煽惑暴力言論深表震驚同極度遺憾，發聯署聲明促請石收回言論。《經濟日報》之後發聲明同石鏡泉「割席」，話佢嘅言論純屬個人意見。當晚，石鏡泉發表道歉聲明撤回言論。持股6%之David Webb向公司表示將於股東大會動議要求石鏡泉辭職。因應事件，有網民發起葛經濟日報集團旗下刊物。

去到7月23號，石鏡泉辭任執行董事同埋《香港經濟日報》副社長嘅職位，但仍然繼續擔任財經專欄作家。另外，喺同一日之後，石鏡泉冇再喺香港電台開咪。

政界唔同人士之後都有要求警察跟進石鏡泉嘅言論。例如，公民黨立法會議員郭家麒喺7月26號去咗灣仔警察總部報案，除咗要求調查事件本身，亦要求徹查石鏡泉嘅言論。另外，去到2020年6月，民主黨立法會議員林卓廷亦去信鄧炳強，舉報石鏡泉同何君堯涉及呢次嘅恐怖襲擊事件。林卓廷又批評，警察遲遲唔調查或檢控佢哋兩個，質疑警察係咪雙重標準寬鬆處理涉及撐警人士嘅嚴重罪案，甚至包庇、縱容有關涉嫌違法言行。

著作

香港電台石鏡泉
 經濟日報出版社網上書店
 香港電台網上財經頻道
 中文書店：香港書城網上書店Hong Kong Book City -石鏡泉作者
 廈門大學圖書館書目檢索系統-石鏡泉
 香港記憶石鏡泉

鏡泉
香港專欄作家
香港經濟日報集團
香港大學舊生
伊利沙伯中學舊生
香港華仁書院舊生
香港生意人